text: El Consell General alerta de pagaments indeguts al SAAS
  La comissió legislativa de Finances recorda que algunes remuneracions als treballadors són susceptibles de generar responsabilitats
  Actualitzada 19/10/2020 a les 16:57
  La comissió legislativa de Finances i Pressupost, en l'informe corresponent a les fiscalitzacions dutes a terme pel Tribunal de Comptes durant l'any 2019 relatiu als números del 2018, recorda que hi ha empleats fixes del SAAS que es beneficien de remuneracions en espècie i altres retribucions de les quals es desconeix l'empara normativa que les faculta i/o els acords dels òrgans de govern que les habiliten, i que s'apliquen conceptes retributius i complements els quals no es troben regulats al Reglament de personal del SAAS, com per exemple els complements vinculat als ingressos d'activitat assistencial, primes d'exclusivitat, primes per projectes i Ad Personam. Davant d'això, el Consell General alerta que amb aquesta pràctica s'estarien produint pagaments indeguts susceptibles de generar responsabilitats d'acord amb el que disposa la Llei de Finances Públiques.
  La comissió també censura el fet que no han estat lliurats els comptes de la societat BPA, fet que, a més de comportar un incompliment de la Llei del Tribunal de Comptes, impedeix a aquest avaluar l'existència de passius, contingències, riscos o responsabilitats que poguessin tenir incidència directa en els comptes de l'AREB i, indirectament, en els comptes de l'Estat; comportant una limitació a l'abast del treball. Els conseller generals consideren imprescindible que l'AREB faciliti aquesta informació al Tribunal de Comptes a fi de què es pugui manifestar al respecte.